32000D2298
L 263/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ № 2298/2000/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 28 септември 2000 година
за изменение на Решение 96/411/ЕО на Съвета относно подобряването на земеделската статистика на Общността
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285 от него,
като взеха предвид предложението на Комисията (1),
в съответствие с процедурата, предвидена в член 251 от Договора (2),
като имат предвид, че:
(1)
Решение 96/411/ЕО на Съвета от 25 юни 1996 г. относно подобряването на земеделската статистика на Общността (3) е предназначено да даде възможност такава статистика да отговаря по-задоволително на нуждите от информация, произтичащи от реформата на Общата селскостопанска политика.
(2)
Докладът на Комисията до Европейския парламент и до Съвета за напредъка при прилагането на Решение 96/411/ЕО дава положителна оценка на прилагането на това решение.
(3)
Процесът на адаптиране на националните статистически системи към нуждите, произтичащи от реформата на Общата селскостопанска политика, все още не е завършил.
(4)
Както вътрешното развитие на Общата селскостопанска политика, така и външният контекст на разширяване на изток и откриването на нов кръг от многостранни търговски преговори, водят до необходимостта от по-добра идентификация на статистическите нужди и, ако е уместно, от мерки за завършване на съществуващата регулаторна рамка, определяща обхвата на статистическата информация относно Общата селскостопанска политика, която държавите-членки са задължени да предоставят на Комисията.
(5)
Решение 1999/126/ЕО на Съвета от 22 декември 1998 г. относно статистическата програма на Общността за 1998-2002 г. (4) препоръчва продължаване на усилията за подобряване на съществуващата земеделска статистика и планиране на бъдещото развитие, с оглед да се отговори по-задоволително на нуждите на Общата селскостопанска политика.
(6)
Срокът на действие на Решение 96/411/ЕО следва да бъде продължен.
(7)
Определени разпоредби на Решение 96/411/ЕО е необходимо да се изменят, в светлината на опита, така че, inter alia, да се опрости тяхното прилагане.
(8)
Настоящото решение установява, за цялата продължителност на програмата, финансова рамка, представляваща основно позоваване, по смисъла на точка 33 от Междуинституционалното споразумение от 6 май 1999 г. между Европейския парламент, Съвета и Комисията (5), на бюджетния орган по време на годишната бюджетна процедура.
(9)
Необходимите мерки за прилагането на Решение 96/411/ЕО следва да бъдат приети съгласно Решение 1999/468/ЕО на Съвета от 28 юни 1999 г. за уреждане на процедурите за упражняване на изпълнителните правомощия, предоставени на Комисията (6).
(10)
Съществуващите проучвания за приложимостта следва да бъдат продължени, за да се определи дали е технически възможно да се създаде база данни за помощта, изплатена от ФЕОГА (секция „Гарантиране“) и какви средства са необходими, за да се направи това,
ПРИЕХА НАСТОЯЩОТО РЕШЕНИЕ:
Член 1
Решение 96/411/ЕО се изменя, както следва:
1.
Член 2, буква а) се заменя със следното:
„а)
да се определят приоритетните статистически области сред онези, определени в приложение II, които могат да бъдат предмет на действия на ниво държава-членка за следващата година;“
2.
Член 3 се заменя със следното:
„Член 3
Период и процедура за прилагане
Процесът на адаптиране на земеделската статистика на Общността, предвиден в член 1 продължава през периода 2000-2002 г. Той се координира от Комисията чрез технически планове за действие, както е предвидено в член 4. След този период Европейският парламент и Съветът могат да решат да удължат процеса съгласно предложенията на Комисията, предвидени в член 11.“
3.
Член 4, параграф 2 се заличава.
4.
Член 5 се заменя със следното:
„Член 5
Доклади на държавите-членки
Държавите-членки изпращат на Комисията:
а)
най-късно до 31 май всяка година, съобщение, посочващо тяхното намерение, ако има такова, да участват в приоритетните действия за следващата година, придружено от резюме на плановете за прилагане и оценка на разходите;
б)
след приемане от Комисията на техническия план за действие, работен план за всяко действие, което се отнася до тях;
в)
след завършване на всяко действие, кратък доклад за прилагането на действието, в което са участвали.
Документите, които следва да се изпратят съгласно букви а), б) и в), обхващат планираните изменения в методологията на прилагане, работата, която е следвало да се свърши, срещнатите трудности и предложения за преодоляването им, националните средства и средствата на Общността, които следва да бъдат мобилизирани, и предложенията за подобрения на общностно равнище. Дейности, за които се изисква финансова помощ от Общността, следва да бъдат идентифицирани като такива.
Като се спазва процедурата, предвидена в член 10, Комисията изготвя опростени стандартни формуляри, за да улесни представянето на горепосочената информация.“
5.
Член 6 се изменя, както следва:
а)
параграф 3 се заменя със следното:
„3. Приносът се плаща от държавите-членки на две вноски, първата от които, равна на 30 % от дела на Общността в разходите по дейността, се изплаща авансово, след уведомяване и приемане от Комисията на работния план за въпросната дейност. Салдото се изплаща, когато докладът за извършването на дейността от държавата-членка бъде изпратен и одобрен от Комисията. Комисията извършва всякакви проверки на място, които счете за необходими, заедно с компетентните власти на държавите-членки.“
б)
добавя се следният параграф:
„4. Финансовата рамка за изпълнението на тази програма за периода 2000-2002 г. се определя на 3 милиона EUR.
Годишните бюджетни средства се одобряват от бюджетния орган в рамките на финансовата перспектива.“
6.
Член 10 се заменя със следното:
„Член 10
1. Комисията се подпомага от Постоянния комитет за земеделска статистика, наричан по-долу „Комитетът“.
2. Когато се прави позоваване на настоящия член, се прилагат членове 4 и 7 от Решение 1999/468/ЕО, като се вземат предвид разпоредбите на член 8 от него.
Периодът, предвиден в член 4, параграф 3 от Решение 1999/468/ЕО, се определя на три месеца.
3. Комитетът приема свой процедурен правилник.“
7.
В член 11 „1999 г.“ се заменя с „2002 г.“.
8.
Следният член се добавя в решението:
„Член 11а
База данни за плащанията от ФЕОГА (секция „Гарантиране“)
Комисията продължава текущите проучвания за приложимост, за да се определи техническата възможност за създаване на база данни за плащанията от ФЕОГА (секция „Гарантиране“) и за включването, по-специално, на нивото на всеки бенефициер, данни за нивото на получената помощ, областите и броя на съответните животни и най-подходящата компютърна система за обработка на подобни данни.
Най-късно до 31 декември 2001 г. Комисията изпраща доклад на Европейския парламент и на Съвета за резултатите от тези проучвания и за средствата (технически, финансови и човешки), които биха били необходими, за да се създаде базата данни и за статистическата обработка на данните.“
Член 2
Настоящото решение влиза в сила на третия ден след публикуването му в Официален вестник на Европейските общности.
Член 3
Адресати на настоящото решение са държавите-членки.
Съставено в Брюксел на 28 септември 2000 година.